钦定古今图书集成/明伦汇编/官常典/第714卷 > 王永
## 钦定古今图书集成/明伦汇编/官常典/第714卷 > 王永

按《前秦录》：“永，丞相猛子也。清修好学，坚以为扶风太
守。其弟皮，凶险无行，建元十一年，为散骑侍郎。谋反
事泄，坚以猛故，赦皮不杀，徙置朔方之北，而因以永
为幽州刺史。永长于抚字，甚得人心。”坚自淮南之败，
垂、苌继叛乱者四起，而永意气弥励，与平州刺史苻
冲率二州之众以讨慕容垂，垂遣其将平视迎击，永
遣昌黎太守宋敞逆战于范阳，敞兵败绩，平视进据
蓟南。永求救于振威刘库仁，库仁遣其妻兄公孙希
帅骑三千救之，大破平视于蓟南。永乘胜长驱，进据
唐城，与慕容麟相持。慕容垂复遣慕容佐与平视共
攻蓟，永力战屡败，乃使宋敞烧和龙及蓟城宫室，帅
众三万奔壶关。长乐公丕时在邺城，将西赴长安，永
遣使招之，丕率邺中男女六万馀口，西如潞川。骠骑
张蚝、刺史王腾迎入晋阳，永留刺史苻冲守壶关，自
率众一万赴丕。丕始知长安不守。及坚凶问，乃发丧，
即皇帝位，大赦，改元。以永为使持节、侍中、都督中外
诸军事、车骑大将军、尚书令，进封清河公，寻加司徒、
录尚书事、左丞相，宣“檄四方，共讨姚苌。”于是天水羌
延、冯翊寇明、河东王昭、新平张晏、京兆杜敏、扶风马
郎建忠、高平牧官都尉王敏等，咸承檄起义，各有众
数万。遣使应丕，皆就拜将军、郡守，封列侯、冠军。丕留
王腾守晋阳，杨辅戍壶关，率众数万，进据平阳。慕容
永遣使假道东还，丕不许，乃使永与苻纂攻之，以俱
石子为前锋都督，与慕容永战于襄陵，《石子》大败，永
死之。